Mr. Robot

Mr. Robot je americký dramatický televízny seriál, ktorý sa vysielal na stanici USA Network. Hlavná postava je Elliot Alderson (Rami Malek), špecialista na počítačovú bezpečnosť a hacker, ktorý má sociálnu fóbiu a trpí depresiami. Aldersona naverbuje povstalecký anarchista, známy iba ako „Mr. Robot“ (Christian Slater), aby sa pridal k jeho skupine hacktivistov. Skupina má v úmysle zničiť všetky záznamy o dlhoch zašifrovaním finančných údajov E Corpu, najväčšieho konglomerátu sveta.

Pilotná epizóda mala premiéru 27. mája 2015 na online a VOD službách. Prvá séria sa začala vysielať 24. júna 2015, druhá 13. júla 2016, tretia 11. októbra 2017 a štvrtá a zároveň posledná séria 6. októbra 2019. Posledná časť bola odvysielaná 22. decembra 2019.

Seriál je chválený kritikmi a vyhral niekoľko ocenení, napr. Zlatý glóbus za najlepší dramatický seriál a Cenu Emmy za najlepší herecký výkon v hlavnej roli.

Série a časti
 Pozri Zoznam častí seriálu Mr. Robot

Dej
Seriál sleduje Elliota Aldersona z New Yorku, ktorý pracuje v bezpečnostnej firme Allsafe ako špecialista na počítačovú bezpečnosť. Neustále bojuje so sociálnou fóbiou, disociatívnou poruchou identity a klinickými depresiami, čo hlboko ovplyvňuje jeho myšlienkové pochody, ktoré sú ovplyvňované paranojou a vidinami. Naverbuje ho však tajomný anarchista známy iba ako Mr Robot a pridá sa k jeho skupine hacktivistov - fsociety. Jedným z ich poslaní je vymazať všetky spotrebiteľské dlhy zničením dát jednej z najväčších korporácií na svete E Corp (podľa Elliota Evil Corp), ktorá je zároveň najväčším klientom Allsafu.

Postavy

Hlavné postavy
 Rami Malek ako Elliot Alderson, špecialista na počítačovú bezpečnosť v Allsafe Cybersecurity a hacker. Trpí disociatívnou poruchou osobnosti a bojuje s ďalšími psychickými poruchami ako klinická depresia a závažná úzkosť, ktoré sú čiastočne zodpovedné za jeho antisociálne správanie a užívanie drog. Mladého Elliota hrá Aidan Liebman (1. a 2. séria), Alex Bento (3. séria) a Evan Whitten (4. séria).
 Carly Chaikin ako Darlene Alderson, Elliotova sestra a hackerka fsociety.
 Portia Doubleday ako Angela Moss, Elliotova priateľka z detstva a kolegyňa v Allsafe, neskôr PR manažérka pre E Corp. Mladú Angelu hrá Mabel Tyler.
 Martin Wallström ako Tyrell Wellick, ambiciózny SVP technológií v E Corpe, ktorý sa neskôr stane súčasťou fsociety.
 Christian Slater ako Mr. Robot, povstalecký anarchista, ktorý naverbuje Elliota do fsociety; a Edward Alderson, Elliotov otec.
 Michael Cristofer ako Phillip Price, CEO E Corpu. (2. až 4. séria, vedľajšia postava v 1. sérii)
 Stephanie Corneliussen ako Joanna Wellick, Tyrelova manželka. (2. a 3. séria, vedľajšia postava v 1. sérii)
 Grace Gummer ako Dominique "Dom" DiPierro, agentka FBI, ktorá vyšetruje hackercký prípad. (2. až 4. séria)
 B. D. Wong ako Whiterose, trans žena a kyber teroristka, ktorá velí Dark Army a zároveň ako Zhi Zhang pôsobí ako čínsky minister štátnej bezpečnosti. (3. a 4. séria, vedľajšia postava v 1. a 2. sérii)
 Bobby Cannavale ako Irving, čistič, ktorý pracuje pre Dark Army a predavač ojazdených áut. (3. séria, hosť v 4. sérii)
 Elliot Villar ako Fernando Vera, Shaylin dodávateľ drog a Elliotov jediný zdroj suboxonu, s jedinečnou nebezpečnou filozofiou, ktorý je posadnutý Shaylou a neskôr Elliotom. (4. séria, vedľajšia postava v 1. sérii, hosť v 3. sérii)
 Ashlie Atkinson ako Janice, zhovorčivá preparátorka a čistička Dark Army so svojráznym zmyselom pre humor. (4. séria)

Vedľajšie postavy
 Gloria Reuben ako Krista Gordon, Elliotova psychiatrička.
 Michel Gill ako Gideon Goddard, CEO Allsafe Cybersecurity. (1. a 2. séria, hosť v 3. sérii)
 Ben Rappaport ako Ollie Parker, Angelin priateľ a zamestnanec Allsafe. (1. séria, hosť v 2. a 4. sérii)
 Aaron Takahashi ako Lloyd Chung, ako zamestnanec Allsafe. (1. séria, hosť v 2. a 4. sérii)
 Frankie Shaw ako Shayla Nico, Elliotova drogová dílerka a priateľka. (1. séria)
 Ron Cephas Jones ako Leslie Romero, člen fsociety. (1. séria, hosť v 3. sérii)
 Sunita Mani ako Shama "Trenton" Biswas, členka fsociety. (1. až 3. séria)
 Azhar Khan ako Sunil "Mobley" Markesh, člen fsociety a zamestnanec Bank of E. (1. až 3. séria)
 Bruce Altman ako Terry Colby, bývalý CTO E Corpu. (1. séria, hosť v 2. a 3. sérii)
 Armand Schultz ako Lenny Shannon, ex-milenec Kristy a jeden z prvých Elliotových cieľov hacku.(1. séria, hosť v 2. a 3. sérii)
 Michael Drayer ako Francis "Cisco" Shaw, ex-priateľ Darlene a kontakt na čínsku hackerskú skupinu Dark Army. (1. a 2. séria, hosť v 3. sérii)
 Brian Stokes Mitchell ako Scott Knowles, po Colbyho zatknutí sa stane CTO E Corpu. (1. a 2. séria)
 Jeremy Holm ako Donald "Mr. Sutherland" Hoffman, nájomný bodyguard Wellickovcov. (1. a 2. séria, hosť v 3. sérii)
 Sakina Jaffrey ako Antara Nayar, Angelina právnička.(1. a 2. séria, hosť v 3. sérii)
 Don Sparks ako Donald Moss, Angelin adoptívny otec. (1. séria, hosť v 2. sérii)
 Michele Hicks ako Sharon Knowles, Scottova manželka. (1. séria, hosť v 2. sérii)
 Vaishnavi Sharma ako Magda, Elliotova matka. (1., 2. a 4. séria)
 Rick Gonzalez ako Isaac Vera, Fernandov brat. (1. séria)
 Nadia Gan ako Elizabeth, Tyrellova asistentka. (1. séria, hosť v 4. sérii)
 Stephen Lin ako Hamburger Man, Elliotov kontakt na Dark Army. (3. séria, hosť v 1., 2. a 4. séria)
 Joey Bada$$ ako Leon, Elliotov nový blízky priateľ, spoluväzeň a agent Dark Army, ktorý je zodpovedný za Elliotovu bezpečnosť. (2. až 4. séria)
 Bernadette Quigley ako kaplán, ktorý hostí skupiny modlenia, ktoré Elliot navštevuje. (2. séria)
 Sandrine Holt ako Susan Jacobs, právnička E Corpu, známa aj ako Madame Executioner. (2. séria)
 Erik Jensen ako Frank Cody, konšpiračný teoretik a moderátor talk show. (2. a 3. séria)
 Chris Conroy ako Derek, Joannin milenec, ktorý pracuje ako barman a DJ. (2. séria, hosť v 3. sérii)
 Craig Robinson ako Ray Heyworth, správca väznice, ktorý prostredníctvom Toru prevádzkuje obchod s bielym mäsom, drogami a zbraňami. (2. séria)
 Michael Maize ako Lone Star, väzeňský dozorca, ktorý pracuje pre Raya. (2. séria)
 Omar Metwally ako Ernesto Santiago, Domin nadriadený v FBI a zároveň pracuje pre Dark Army, aby chránil Tyrella Wellicka. (2. a 3. séria)
 Grant Chang ako Grant, asistent a milenec Whiterose. (2. a 3. séria)
 Luke Robertson ako RT, Rayov bývalý systémový administrátor. (2. séria)
 Rizwan Manji ako Norm Gill, nový partner Dom, s ktorou vyšetrujú 5/9 hack. (3. séria)
 Ramy Youssef ako Samar Swailem, Elliotov kolega v E Corpe. (3. séria)
 Christine M. Campbell ako Janet Robinson, vysokopostavená manažérka v E Corpe. (3. séria)
 Kathryn Danielle ako Bobbi, manažérka ľudských zdrojov v E Corpe. (3. séria)
 Josh Mostel ako Bo, prenajímateľ Elliotovho bytu. (3. séria)
 Jing Xu ako Wang Shu, asistentka Whiterose. (4. séria)
 Dominik García ako Olivia Cortez, zamestnankyňa Cyperskej národnej banky. (4. séria)
 Young M.A ako Peanuts, lojálny bodyguard Fernanda Veru. (4. séria)

Produkcia
Tvorca seriálu Sam Esmail mal pôvodne v úmysle spraviť Mr. Robot ako film. Vzhľadom na rozsah scenára však usúdil, že sa viac hodí pre televízny seriál. Stanica USA Network si v júli 2014 objednala natočenie pilotnej časti. V septembri toho roku bol do hlavnej role obsadený Rami Malek. Následne v decembri si USA Network objednala desať častí, ktoré tvoria prvú sériu. Nakrúcanie začalo 13. apríla 2015 v New Worku. Pilotná časť mala premiéru 27. mája 2015 na viacerých online a video on demand službách. Druhá séria bola potvrdená ešte predtým, než USA Network odvysielala prvú sériu, ktorá mala premiéru 24. júna 2014. V decembri 2015 bolo oznámené, že Esmail sám zrežiruje všetky časti druhej série. V júli 2016 bolo oznámené, že poče častí druhej série sa zvýšil z 10 na 12. Druhá séria mala premiéru 13. júla 2016. 16. augusta 2016 bola potvrdená tretia séria. Tá mala premiéru 11. októbra 2017, skladala sa z 10 častí a opäť ich všetky zrežíroval Esmail. 13. decembra 2017 bola potvrdená štvrtá séria. V auguste 2018 bolo oznámené, že štvrtá séria bude zároveň posledná. Premiéru mala 6. októbra 2019 a posledná časť bola odvysielaná 22. decembra 2019.

Inšpirácie
Seriál je podľa tvorcu Sama Esmaila inšpirovaný filmami Taxikár (Martin Scorsese, 1976), Americké psycho (Mary Harron, 2000), Fight Club (David Fincher, 1999), Mechanický pomaranč (Stanley Kubrick, 1971), Requiem za sen (Darren Aronofsky, 2000), Riskantné podnikanie (Paul Brickman, 1983), Blade Runner (Ridley Scott, 1982) a seriálmi Perníkový tatko (Vince Gilligan, 2008–2013) a Girls (Lena Dunham, 2012–2017).

Hodnotenie

Referencie

Externé odkazy
 
 

Televízne seriály USA
Televízne seriály z roku 2015
 
Televízne seriály USA Network